b'\n_START_ARTICLE_\nJan Gehl\n_START_PARAGRAPH_\nJan Gehl (s\xc3\xbcndinud 17. septembril 1936 Kopenhaagenis) on taani arhitekt,   linnaplaneerija ja urbanist._NEWLINE_Ta on endine Kuningliku Taani Kunstiakadeemia linnaplaneerimise professor. \xc3\x95ppej\xc3\xb5u ja linnaplaneerimise alaste raamatute autorina on Gehl aastak\xc3\xbcmneid olnud jalak\xc3\xa4ija- ja jalgratturis\xc3\xb5braliku linnaplaneerimise eestk\xc3\xb5neleja. Tema linnaarendusprojektid h\xc3\xb5lmavad selliseid linnu nagu Kopenhaagen, Stockholm, Rotterdam, London, Amman, Masqa\xc5\xa3, Melbourne, Sydney, San Francisco, Seattle ja New York._NEWLINE_Ta on 2000. aastal Kopenhaagenis loodud linnaelu kvaliteedi konsultantsioonifirma Gehl Architects asutajaid._NEWLINE_2017. aasta oktoobris osales Jan Gehl Tallinnas Kanuti Gildi SAAL-is oma elut\xc3\xb6\xc3\xb6d kajastava n\xc3\xa4ituse avamisel.\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nGehl l\xc3\xb5petas 1960. aastal Kopenhaagenis Kuningliku Taani Kunstiakadeemia magistrikraadiga arhitektuuris. Aastatel 1960\xe2\x80\x931966 t\xc3\xb6\xc3\xb6tas ta arhitektina. 1966. aastast t\xc3\xb6\xc3\xb6tab ta Kuningliku Taani Kunstiakadeemias. K\xc3\xbclalisprofessorina on ta t\xc3\xb6\xc3\xb6tanud Kanadas, USA-s, Uus-Meremaal, Mehhikos, Austraalias, Belgias, Saksamaal, Poolas ja Norras.'